แจกสิทธิพิเศษภาษีทุนนอกตั้งสนง.ไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — รัฐแจกสิทธิทางภาษี ดึงต่างชาติตั้งสำนักงานในไทย
นายประดิษฐ์ ภัทรประสิทธิ์ รมช.คลัง ในฐานะประธานคณะอนุกรรมการพัฒนานโยบายส่งเสริมการลงทุนกิจการสำนักงานปฏิบัติการภูมิภาค (ROH) เปิดเผยว่า ขณะนี้รัฐบาลกำลังรวบรวมข้อมูลเพื่อสรุปถึงแนวทางในการให้สิทธิประโยชน์เพิ่มเติมทั้งในรูปของภาษี และสิทธิประโยชน์ที่ไม่ใช่ภาษีแก่บริษัทนักลงทุนต่างชาติ เพื่อจูงใจให้เกิดการตั้งสำนักงานปฏิบัติการภูมิภาคในประเทศไทย เพราะถือเป็นกลยุทธ์ที่จะช่วยให้ประเทศไทยเป็นศูนย์กลางในภูมิภาคนี้ ทั้งในฐานะที่เป็นฮับทางด้านการผลิต และการให้บริการ
“การเข้ามาตั้งสำนักงานปฏิบัติการภูมิภาคในประเทศไทยของบริษัทข้ามชาติยักษ์ใหญ่ จะช่วยสร้างประโยชน์ต่อประเทศอย่างมหาศาล และช่วยผลักดันเศรษฐกิจของเราให้เติบโตขึ้นด้วย และการที่มีผู้บริหารต่างชาติที่มีรายได้สูงย้ายเข้ามาในไทย จะทำให้มีความต้องการในเรื่องที่อยู่อาศัย มีการจับจ่ายใช้สอยมากขึ้น รายได้ของธุรกิจโรงแรม ร้านอาหาร ก็จะเพิ่มขึ้นด้วยตามจำนวนของกิจกรรมระหว่างประเทศที่จะต้องย้ายมาจัดในไทย” รมช.คลัง กล่าว
นอกจากนี้ การที่บริษัทข้ามชาติเข้ามาตั้งสำนักงานปฏิบัติการภูมิภาคในไทย ยังเป็นการเพิ่มโอกาสให้กับพนักงานคนไทยได้ก้าวไปสู่ตำแหน่งที่สูงขึ้นในระดับภูมิภาค มีรายได้เพิ่มขึ้น และมีความรับผิดชอบสูงขึ้นด้วย
ทั้งนี้ กระทรวงการคลังจะจัดสัมมนาในวันพุธที่ 10 ก.พ. 2553 ที่ศูนย์การประชุมแห่งชาติสิริกิติ์ เพื่อรับฟังความคิดเห็นของผู้ประกอบการว่ารัฐบาลควรจะให้สิทธิประโยชน์แบบไหน เพื่อจูงใจให้นักลงทุนตั้งสำนักงานปฏิบัติการภูมิภาคในไทย